Soveel toeskouers by Spele toegelaat | Netwerk24
Soveel toeskouers by Spele toegelaat
21 Junie 2021 14:20
Sebastian Coe, hoof van Wêreldatletiek, verlede jaar op 'n besoek aan die Nasionale Stadion in Tokio, waar die Olimpiese Spele se openingseremonie en atletiek-items onder meer aangebied sal word. Slegs 10 000 toeskouers sal in dié enorme stadion toegelaat word. Foto: Getty Images
Dié besluit kom slegs enkele dae nadat mediese kenners gewaarsku het 'n Spele sonder enige toeskouers sou die kleinste risiko inhou.
Dié besluit was egter te wagte nadat die regering, organiseerders en die Internasionale Olimpiese Komitee (IOK) die laaste paar maande by herhaling gesê het die Spele, wat reeds 'n jaar uitgestel is en Japan se belastingbetalers reeds meer as 'n beraamde R180 miljard uit die sak gejaag het, sál voortgaan. Dít ondanks groot openbare teenkanting omdat die vrees bestaan dat die samekoms van derduisende mense van oor die wêreld heen opnuut 'n nuwe vlaag van Covid-19-infeksies kan ontketen.
Luidens 'n verklaring deur die reëlingskomitee word venues tot 50% van hul kapasiteit beperk, maar mag daar by die groter stadions nie meer as 10 000 toeskouers toegelaat word nie.
Dié beperking kan selfs nog verminder word, afhangende van die Covid-19-situasie in Tokio.
Trouens, Josjihide Soega, Japan se eerste minister, het gesê indien daar tydens die Spele 'n noodtoestand in Tokio van krag is, kan hulle besluit om geen toeskouers toe te laat nie. Die huidige noodtoestand daar is geskeduleer om op 11 Julie opgehef te word.
Volgens die IOK is meer as 80% van diegene wat van 23 Julie tot 8 Augustus in die Speledorp sal tuisgaan, reeds teen die koronavirus ingeënt.
Daar is vroeër besluit dat geen buitelandse toeskouers by vanjaar se Spele toegelaat sal word nie. – Reuters